## El Consell autoritza un conveni amb Las Naves per a finançar la creació d’un nou espai d’innovació en turisme

*** L’acord, dotat amb 30.000 euros, propicia la posada en marxa d’un *lab* que abordarà solucions innovadores als reptes del sector
* Turis·Lab estudiarà propostes per a evitar les aglomeracions en els itineraris turístics i per a millorar el control de les vivendes turístiques**

El Consell ha aprovat un conveni de col·laboració entre la Conselleria d’Innovació, Indústria, Comerç i Turisme i el centre d’innovació urbana Las Naves, que depén de l’Ajuntament de València, per a la posada en marxa d’un *lab* d’innovació en turisme, un espai per a l’experimentació i el desenrotllament de prototips amb impacte en este sector.

L’acord, impulsat per la Direcció General d’Innovació i dotat amb 30.000 euros, permetrà afrontar a través de la I+D+i els reptes derivats de l’activitat turística a la ciutat de València mitjançant la creació al llarg de 2024 d’una unitat específica en el si de Las Naves, amb la denominació de Turis·Lab.

En una primera fase, es pretén completar el disseny del *lab*, amb la finalitat de definir el seu funcionament intern i les metodologies que s’empraran tant per a identificar les problemàtiques prioritàries com per a proposar solucions innovadores a estos reptes.

Turis·Lab també tractarà d’oferir resposta en el seu inici a dos desafiaments amb un important impacte a la ciutat, com ho són la gestió i el control de les vivendes d’ús turístic (VUT), així com la concentració de visitants en els principals itineraris turístics de la ciutat.

En el primer cas, es pretén analitzar l’oferta d’allotjaments turístics, tant els regulats com aquells sense registrar, a través de diverses fonts d’informació, amb l’objectiu de plantejar accions que contribuïsquen a millorar la convivència i la sostenibilitat.

Així mateix, per a fer front a les elevades concentracions de persones en els principals punts d’interés turístic, el nou *lab* de Las Naves aposta per estudiar els patrons de mobilitat per a plantejar alternatives i crear una oferta turística que permeta explorar l’ordenació del flux de visitants.

El tercer eix d’actuació previst en el conveni se centra a potenciar la relació amb l’ecosistema d’innovació a través de la celebració de reunions i tallers amb els diversos agents, així com l’organització d’un esdeveniment anual en el qual proposar solucions als reptes identificats prèviament.

Fecha: 02/08/2024